text: Skyldnere risikerer anholdelse på arbejdet
  22 april 2014 kl. 08.08
  Syd- og Sønderjyllands Politi opfordrer nu skyldnere i 145 sager til at møde op i fogedretten. Ellers bliver de anholdt.
  Det er de færreste der har lyst til at blive hentet af politiet på deres arbejdsplads. Men det er en reel trussel for skyldnere i en lang række sager i Esbjerg, Varde, Vejen og Fanø.
  Derfor modtager personerne i disse dage breve om en forestående aktion. Syd- og Sønderjyllands Politi har tidligere haft succes med fremgangsmåden.
  Skyldnerne kan møde op i fogedretten på Dokken 1 i Esbjerg tirsdag, onsdag eller torsdag mellem 10.30 og 12. Gør de ikke det, vil de i nærmeste fremtid blive anholdt af politiet. Og så er det lige meget om man er hjemme, hos venner eller på arbejde.
  